Jann Sjursen (KD), 2004-02-04:
Nu kan vi diskutere, om det sidste var en sammenligning eller en bekræftelse.
Men det er jo en anden side af sagen.
Multinationale selskaber kan have mange legale grunde
til, at de ikke med skat bidrager, som man umiddelbart må forvente, til det danske samfund.
Sådan tror jeg nogenlunde, skatteministeren indledte denne debat for en rum tid siden.
Det synes jeg for så vidt er fair nok og nævnte det også som indgang til en debat her, hvor det kritiske søgelys fuldt ud med rette efter Kristendemokraternes opfattelse også bliver rettet mod de multinationale selskaber.
Men det er selvfølgelig sådan, at man også fuldt legalt kan være i en situation, hvor man rent faktisk ikke med skat skal bidrage til det danske samfund.
Og man må også sige, at uanset det så bidrager mange af de multinationale selskaber med beskæftigelse osv. til en vækst i vort samfund, som vi på mange måder skal være glade for.
Men som ministeren jo også var inde på i sin tale, så er der meget, der kan tyde på, at reglerne om transfer pricing også kan misbruges.
Og har ministeren ikke været tydelig nok i den her debat, og det har han måske efter Kristendemokraternes opfattelse ikke været,
så kan man jo sige, at ordførererne, bl.a. ordføreren for forespørgerne, jo i særdeleshed har sat det kritiske lys på de multinationale selskaber. Kristendemokraterne finder, at det er vigtigt, at der sker noget på det område.
Vi anerkender, at regeringen og ministeren har taget visse skridt bl.a. med ottepunktsplanen, som ministeren også har redegjort for her i dag, bl.a. med oprettelse af ligningscentrene.
Men vi mener, at man må skride mere drastisk til værks, sådan som det også fremgår af det forslag til vedtagelse, som Kristendemokraterne er medforslagsstillere på. Vi synes, at det fuldt ud er på sin plads, at man sikrer, at alle TP-selskaberne bliver gennemgået, som det foreslås i forslaget til vedtagelse.
Og det mener vi, ikke bare fordi der måske så kan være penge at hente, men også fordi man netop med skatteministerens indledende ord in mente så kan få skilt, om jeg så må sige, fårene fra bukkene.
For det er netop ikke sikkert, det er faktisk langtfra sikkert, at alle multinationale selskaber på nogen måde fifler med reglerne.
Vi mener i den sammenhæng, at det er vigtigt, at man gør mere for at sikre, at dokumentationsforpligtelserne rent faktisk bliver overholdt.
Og her tror vi altså ærlig talt heller ikke, at oplysningskampagner m.v. måske ligefrem er det mest pædagogiske virkemiddel i denne sammenhæng, selv om det hører med.
Der er faktisk med et andet ministerielt ord, nemlig statsministerens ord, lidt for meget rundkredspædagogik i den form for tankegang fra skatteministerens side.
Her burde man i virkeligheden gribe til det, som ellers passer meget godt til regeringens lov og orden-politik, i hvert fald når det gælder retspolitik, nemlig sanktioner og mere konsekvent handling over for TP-selskaberne.
Derfor synes vi, det er rigtigt at se på sanktionsmuligheder i form af bødestraf og indkomstforhøjelse, hvis man ikke opfylder dokumentationsforpligtelserne.
Jeg skal ikke komme ind på de øvrige elementer i forslaget til vedtagelse, som vi jo selvklart støtter, men sige, at de selvfølgelig på ingen måde underkender det arbejde, som regeringen har sat i gang, men altså på den anden side heller ikke undervurderer problemets omfang og det, at der skal kraftigere pædagogiske virkemidler til end foreslået af regeringen, hvis vi for alvor skal få sikret en effektiv ligning af TP-selskaberne, så de, som vi må forvente, bidrager mere, end de gør i dag, til det danske samfund i form af skat.